送聖徒入京兼呈紀常子進
作者：范祖禹
朝代：宋

paragraphs: 二年隔京洛，思見亦已久。
驪駒将戒行，姑共一杯酒。
君来買園林，山川既富有。
顧我猶旅人，安排卧林藪。
不意嵩嶺雲，輸君先入手。
謀生已知拙，高遁慚居後。
貴富等浮雲，名聲似箕斗。
終當結茅屋，鄰舍聞雞狗。
杖屨作往還，過從惟野叟。
愛君修竹間，一水似崖口。
掃除石上月，寒檜揺青箒。
早賦歸去来，無爲事奔走。
前期知非遠，同集待諸友。
寄我思洛詩，東風想回首。